351 Spiritus

Secundum Augustinum Spiritus [Sanctus] est optimum donum. Nam magna est Dei misericordia quod dat donum equale sibi. Sicut enim, spiritus humanus dat corpori sensum, verbum, motum, et statum, sic Christus diuinus dat homini quem amat sensum caritatis non carnalitatis, verbum veritatis non vanitatis, motum sanctitatis non feditatis, statum firmitatis non acuitatis. Nam facit amare feruenter, loqui sapienter, operari innocenter, continuare perseueranter.

Primo ergo, infundit caritatem ad bene amandum, sicut agens naturale sine artificiale intendit imprimere suam similitudinem in id quod agit, veluti ignis calorem in corpore in quod agit, pater effigine in prole, artifex formam mentis in opere. Sic Spiritus Sanctus cum sit ignis diuinis intendit in nos amorem infundere, et in Dei similitudinem transformare secundum illud, [2] Cor. 3[:18]: *Nos* autem *speculantes gloriam Domini, revelata facie*. Quod autem, Spiritus Sanctus tollit sordem spiritualem, Act. 1[:5]: *Joannes baptizavit* vos *aqua, vos autem baptizabimini Spiritu Sancto non post multos hos dies.* Et sicut feruor valet contra frigus precedens quod expulit, contra presens cui resistit, contra futurum sequens quod propellit. Sic ardor Spiritus Sancti dat medicinam sanitatis contra precedencia peccata, Rom. 8[:2]: *Lex enim spiritus vitæ in Christo Jesu*.

Secundo, dat tutelam libertatis contra presencia. Nam *vbi Spiritus Domini, ibi libertas* et sine illo Spiritu est depressio arbitrii, debilitas, 2 Cor. 3[:17].

¶ Tercio, dat cantelam sagacitatis contra futura, sicut querens putrida de nocte apparet lucida sed de die /f. 110rb/ putrida, sic anima Spiritu Sancto illuminata videt quid vere est putridum, Gal. 5[:16]: *Spiritu ambulate, et desideria carnis non perficietis*.

¶ Secundo, quia confert amoris habitum, sicut enim corpus liuiosum sua irradiacione confert calorem, eo quod lux sit vehiculum caloris, sic Spiritus Sanctus cur radiat et confert calorem caritatis, Rom. 5[:5]: *Caritas Dei diffusa est in cordibus nostris*.

¶ Tercio, quia affert amoris proprium premium, ille qui dat in mutacione pignus carnis quam sit ipsum debitum. Signum est quod uult ipsum debitum soluere, sed Deus dat Spiritum Sanctum in[[1]](#endnote-1) pignus promisse glorie qui est carnis pignus quam ipsum promissum. Ergo Spiritus Sanctus testatur de premio glorie, 2 Cor. 1[:21-22]: *Unxit nos [Deus] et signavit nos, et dedit pignus Spiritus in cordibus nostris*. Rom. 8[:16]: *Ipse enim Spiritus reddit testimonium spiritui nostro quod sumus filii Dei*. Sicut instinctus naturalis in aquila testatur de pullis in nido quod sint filii sui. Si[[2]](#endnote-2) irreuerberatis oculis intuantur solem lucentem in sphera sua, sic Spiritus Sanctus per opera Deo placencia que sunt signa diuine filiacionis testatur quod sic operantes sint filii Dei per adopcionem.

¶ Secundo, Spiritus Sanctus imprimit veritatem ad recte loquendum. Sicut enim spiritus secundum eternam processionem est nexus et amor Patris et Filii, sic secundum temporalem processionem est nexus Dei et hominis. Sed ad hoc quod homo fit connexus Deo per amorem, exigetur quod assimulentur diuine bonitati per puritatem vite, quod subiciatur diuine maiestati per humilitatem obediencie, et conformetur prime veritati per predicacionem sapiencie. Ideo Spiritus Sanctus docet nos loqui tripliciter secundum tria dicta.

Primo, in confessione ut purificemur et assimulemur bonitati, sicut ventus flans eicit paleas et purgat grana, Isai. 41[:16]. Christus purgauit peccata ipsius, scilicet, David confitentis peccata, Ezech. 37[:9]: *A quatuor ventis veni, spiritus, et insuffla super interfectos istos, et reviviscant*. Quatuor venti sunt quatuor affectiones animi: dolor de culpa, gaudium de misericordia, timor de iusticia, spes de venia, Job 7[:7, 11]: *Memento*, mei Domine, *quia ventus est vita mea*, et sequitur, *non parcam ori meo: loquar in tribulatione spiritus mei; confabulabor cum amaritudine animæ meæ*.

¶ Secundo, in oratione ut humiliemur et obediamus maiestati, nam Spiritus Sanctus imprimit in nos memoriam benefactorum diuinorum. Vnde gratias agamus, Luc. 1[:67]: *Zacharias repletus [est] Spiritu Sancto: prophetavit*. Facit etiam nos recolere supplicia debita et facit gemere, Rom. 8[:26]: *Spiritus adjuvat infirmitatem nostram: nam quid oremus, sicut oportet, nescimus: sed ipse Spiritus postulat pro nobis*, id est, postulare facit. Joan. 4[:23]: *Veri adoratores adorabunt Patrem in spiritu et veritate*. Et Gal. 4[:4]: *Misit Deus Filium suum factum ex muliere*.

¶ Tercio, in predicacione ut ei conformemur et proximos edificemus, sicut enim fistula canit ad flatum et tactum canentis, sic predicator ad instinctum Spiritus Sancti, Act. 2[:4]: *Repleti sunt omnes Spiritu Sancto, et cœperunt loqui [variis linguis]*.

Tercio, Spriritus Sanctus confert motum ad bene operandum, sicut ventus agitat sintillas que alias quiescerent. Sic Spiritus Sanctus mouet animas que sine ipso nihil facerent, Rom. 8[:14]: *Quicumque Spiritu Dei aguntur, hii filii Dei sunt*.

¶ Hic nota quod filii nobilium magis aguntur quam agunt, quia continue habent tutorem super se. Ita quod non libere agunt nisi quod placet magistro, ita illi qui sunt filii Dei aguntur instinctu Spiritus Sancti. Et ideo sicut dicit Apostolus ad Rom. [8:5]: *Qui secundum spiritum sunt, quæ spiritus sunt, sentiunt*. Iccirco quando homo committit mortale peccatum et non sentit, signum est quod iuuant. Non est spiritus vite, sed tunc oportet quod spiritus ingrediatur, sicut dicitur Ezech. 37[:5]: *Dicit Dominus, Ego* introducam *in vos spiritum, et vivetis*. Nota ergo quod opera ostendunt vitam. Ideo dicit Chrisostomus, *Homilia* 5, in quocumque est Spiritus Sanctus, ille operatur aliquod opus magnum cui diabolus aduersatur.

Ad opus autem tria requiruntur: experte ipsius, operantis scire, posse velle. Sed hec tria confert Spiritus Sanctus in animam veniens, scilicet, scientiam dirigentem, sicut radius solaris dirigit itinerantem, /f. 110va/ sic spiritus operantem, Joan. 14[:26]: *Paraclitus* enim *Spiritus Sanctus, quem mittet Pater in nomine meo*, *docebit vos omnia* que, scilicet, necessaria sunt ad salutem.

¶ Secundo, potentiam exequentem, sicut corpora superiora influunt virtutem ad germinacionem fructuum inferiorum, Ysai. 44[:3-4]: *Effundam spiritum meum super semen tuum, et benedictionem meam super stirpem tuam, et germinabunt inter herbas*, etc. [Psal. 32:6]: *Verbo Domini cæli firmati sunt, et spiritu oris ejus*.

¶ Tercio, voluntatem in opus exeuntem, sicut Joannis dicat, malum fugiendum, bonum eligendum et inclinat voluntatem ad operandum. Sic Spiritus Sanctus arguit peccatum, inclinat ad bonum.

De primo, Joan. 16[:8]: *Cum venerit ille, arguet mundum de peccato*. Quod commisit, et de iustitiam quam emisit, et de iudicio quod non timuit.

¶ De secundo, Eph. 5[:18]: *Implemini Spiritu Sancto*, etc.

[In huius signum postquam dictum est beate virgini, [Luc. 1:35, 38]: *Spiritus Sanctus superveniet in te*. Ipsa prompta voluntate ait, *Ecce ancilla Domini*.]

¶ Quarto, Spiritus Sanctus confert statum ad prosequendum, sicut spiritus[[3]](#endnote-3) creatus dum existit in homine seruat corpus a putredine et corrupcione, quo separato non stat, sed incineratur. Sic Spiritus Sanctus dum est in anima seruat eam ne cadat in culpa, ne putrescat. Si ceciderit, sed resurgat, Ezech. 2[:2]: Egressus *est in me spiritus* Domini, *et statuit me supra pedes meos*, id est, stabilem me fecit in bonis operibus, que vita conseruatur per spiritum immundum, sicut conseruatur vita virtus moriente nostre per apparicionem oris. Matrem vnde possit spiritus ingredi ad viuificandum fetum in ventre. Corpus hominis habet in se fetum, id est, animam, sed oportet quod corpus[[4]](#endnote-4) moriatur. Ideo debemus aperire os per sanctum desiderium et attrahere spiritum per fomentum anime, Psal. [118:131]: *Os meum aperui, et attraxi spiritum*. Et nota secundum Aristoteles, quod due sunt vie in gutture hominis, vna pro alimento recipiendo ad stomachum, alia pro spiritu hauriendo ad pulmonem et ad vitalia. Sed si alimentum transierit per viam spiritus, animal moritur. Sic est quod quando per aliud mundanum impeditur via Spiritus Sancti, moritur homo, Rom. 8[:13]: *Si secundum carnem vixeritis, moriemini: si autem spiritu facta carnis mortificaveritis, vivetis*.

¶ Nota hic quod dicitur in superiori auctoritate [Ezech. 2:2], quod steterunt super pedes suos spiritum acceperant. Melancolici non sunt audaces ad standum in periculo quia paruum habent de spiritus caloris, sed colerici per confrictum fortiter stant quia in eis est meritum de spiritu calido, [1] Thess. 5[:19]: *Spiritum nolite extinguere*. Sicut candela euersa cito extinguitur, sic quando caro que deberet subdi super spiritum euerso ordine nature humane, extinguitur Spiritus Sanctus in eo. Sic extinctus fuit spiritus in homine in eternum quia caro est.

1. in ] *corr*. et F.128. [↑](#endnote-ref-1)
2. Si ] *add*. in F.128. [↑](#endnote-ref-2)
3. spiritus ] *add*. Sanctus confert F.128. [↑](#endnote-ref-3)
4. corpus ] *add*. ~~hominis havet in se~~ F.128. [↑](#endnote-ref-4)